b'\n_START_ARTICLE_\nFrancesco Crispi\n_START_PARAGRAPH_\nFrancesco Crispi (Ribera, 4. listopada 1819. \xe2\x80\x94 Napulj, 12. kolovoza 1901.), bio je talijanski politi\xc4\x8dar, jedan od vo\xc4\x91a borbe za ujedinjenje Italije sredinom 19. stolje\xc4\x87a, a kasnije premijer Italije.\n_START_SECTION_\n\xc5\xbdivotopis\n_START_PARAGRAPH_\nCrispi je ro\xc4\x91en i odrastao na Siciliji, gdje je studirao pravo. Kasnije se preselio u Napulj, gdje se po\xc4\x8dinje baviti politikom nezadovoljan dru\xc5\xa1tvenim i politi\xc4\x8dkim prilikama u Kraljevini Dviju Sicilija. Zagovarao je republikansko ure\xc4\x91enje dr\xc5\xbeave. Sudjelovao je u ustanku na Siciliji 1848. godine. Nakon suzbijanja revolucije 1849. prona\xc5\xa1ao je uto\xc4\x8di\xc5\xa1te u Pijemontu, a \xc4\x8detiri godine kasnije bio je prisiljen na bijeg, osumnji\xc4\x8den za sudjelovanje u neredima u Milanu. _NEWLINE_Nakon 1853. Crispi obitava u Londonu, te se povezuje s Giuseppeom Mazzinijem. Priprema "mar\xc5\xa1 tisu\xc4\x87e", koji rezultira Garibaldijevim osvajanjem Sicilije 1860. godine a Crispi je imenovan ministrom unutarnjih poslova u revolucionarnoj vladi. Zbog sukoba s Cavourom, premijerom Pijemonta, podnio je ostavku iste godine, a Sicilija je pripojena Pijemontu._NEWLINE_Crispi je 1861. izabran za \xc4\x8dlana parlamenta ujedinjene Italije a predsjednik parlamenta postaje 1876. godine. Kratko je bio ministar unutarnjih poslova. 1879. godine _NEWLINE_U kolovozu 1887., obna\xc5\xa1ao je du\xc5\xbenost premijera, ministra unutarnjih i vanjskih poslova. Provodi liberalnu reformu, ali njegovi napori nisu se mogli nositi s krizom i prora\xc4\x8dunskim deficitom u zemlji. Njegova vanjska politika bila je pro-njema\xc4\x8dki orijentirana - obnovio je savez s Njema\xc4\x8dkom i Austro-Ugarskom, a 1889. godine Italija prekida trgovinske odnose s Francuskom. Njegova vlada pada nakon neuspje\xc5\xa1nog poku\xc5\xa1aja provo\xc4\x91enja porezne reforme. _NEWLINE_Krajem 1893. Crispi ponovno postao premijer. Njegov drugi mandat okarakteriziran je unutarnjim represijama i poku\xc5\xa1ajem stvaranja kolonijalnog imperija u Africi, \xc5\xa1to zavr\xc5\xa1ava 1896. s katastrofalnim porazom u Etiopiji 1896. godine. Umro je u Napulju 1901. godine.'